gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu ceb gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu fr gu gu gu gu gu gu gu fr gu gu gu gu gu gu gu gu gu gu gu gu gu fr gu gu gu gu gu gu gu gu gu gu gu gu gu fr gu gu gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ : સિરિયલ (એક કહાણી - ૪)
1  |  2  |  3  |  4  |  5  |
પતિની બૅગમાં ટિફિન ભેગો વડાંનો આ ડબ્બો શાનો?
‘ઓહ, બટાટાવડાં!’ અકિંજયને સાંભર્યું, ‘મારી એક ગ્રાહક છે, તે આજે લાવી’તી. શું ટેસ્ટી વડાં બને છે તેનાં...’
નેહાલીએ ઊંડો શ્વાસ લીધો, ‘તમે ‘મારી ગ્રાહક’ શબ્દ વાપર્યો અકિંજય. એનો મતલબ બૅન્કની ગ્રાહક એવો જ ગણું કે પછી તમે તમારું કંઈક તેને વેચ્યું હોય ને તે તમારી ગ્રાહક હોય!’
તેના વ્યંગમાં ડંખ હોય એ ખમી લેવાય, અવિશ્વાસ ટપકે એ કેમ સહન થાય?
પણ હમણાંની નેહાલી બદલાઈ ગઈ છે અને એ બધું પેલી સિરિયલ ‘કહાની કસ્તૂરી કી’ના પ્રતાપે!
નેહાલી સાથે અકિંજયનું લગ્નજીવન સુખી હતું. ચિન્ટુ તેમના સુખની નિશાની. અકિંજયની સધ્ધર આવકને કારણે ત્રણના પરિવારને એશઆરામની પણ કમી નહીં. ફુરસદના સમયે ટીવી જોવાની નેહાલીની આદત. સિરિયલનું સામાન્ય વળગણ ખરું, પણ વરસેકથી આવતી ‘કહાની કસ્તૂરી કી’માં તો તે જાણે ડૂબી ગઈ છે.
એના કારણની પણ અકિંજયને સમજ છે. સમવેર કસ્તૂરીમાં નેહાલીને પોતાનું પ્રતિબિંબ દેખાય છે. નેહાલીનાં સમણાં પણ અમીરજાદાને પરણવાનાં હતાં. બેશક અકિંજયને તે મરજીથી પરણી હતી, પણ ક્યારેક જિગરમાં રહેલી અપેક્ષા સિરિયલ જોતા સળવળતી થઈ જતી. એ સિવાયની કંઈકેટલી સિમિલરિટી તેણે તારવી કાઢેલી : કસ્તૂરીને પાંચ વરસનો બાબો છે તો મારે લગભગ એવડો જ ચિન્ટુ છે, તેને સ્ટ્રીટ-શૉપિંગ ગમે છે, મને પણ ગમે છે. તેનું ફેવરિટ ટૂરિસ્ટ-સ્પૉટ માથેરાન છે, સેમ હિયર... અલબત્ત, બેઉ વચ્ચે ભિન્નતા પાર વિનાની હતી. જેમ કે કસ્તૂરીનું સાસરિયું બહોળું હતું, અહીં ત્રણ જ જણ - પણ એવુંબધું ધ્યાન પર જ શું કામ લેવું!
મારી લાઇફ કસ્તૂરીની જેમ જઈ રહી છેનું તારણ નેહાલીને ખુમારમાં રાખતું. અકિંજય તેને ટકોરતો, ચીડવતો, મજાકે બનાવતો; પણ શોખ પર અંકુશ મૂકવા જેટલા ક્રૂર થવાનું તેના સ્વભાવમાં નહોતું.
કહાનીમાં ટ્વિસ્ટ લાવવાના ઇરાદે પાછલા ત્રણેક મહિનાથી સિરિયલમાં કસ્તૂરીના સીધાસાદા પતિને જુઠ્ઠાબોલો, વ્યભિચારી દર્શાવાઈ રહ્યો છે જેની કસ્તૂરીને હજી જાણ નથી; પણ પતિ પર શંકિત થવાનાં કારણો પૂરતાં મળી રહે છે.
પોતાનામાં કસ્તૂરીની છાયા જોનારી નેહાલી જાણે-અજાણે તેનું જોઈને વિચારતી થઈ છે : ક્યાંક અકિંજય પણ મને ચીટ કરતા ન હોયને! મરદોનું ભલું પૂછવું. જુઓને, કસ્તૂરીનો વર તો કેવો શરીફ-પ્રેમાળ દેખાતો હતો!
અહં, હું મને છેતરવાની તક અકિંજયને નહીં આપું! ભીતર ક્યાંક ગ્રંથિ બંધાઈ ગઈ; એનું રિફ્લેકશન એના વહેવાર, વર્તનમાં પડઘાવા લાગ્યું.
ક્યારેક અકિંજયને મોડું થાય તો બીજે દહાડે અમસ્તી જ બૅન્કમાં ફોન કરી જાણી લે કે સાહેબ ખરેખર બૅન્કમાંથી જ મોડા નીકળેલાને! છાશવારે અકિંજયનો સેલફોન પણ ચેક કરતી રહે.
અકિંજય અકળાતો. નેહાલીને સમજાવવાનો અર્થ નહોતો. ઝઘડવાને બદલે તે જતું કરતો : સિરિયલ પતશે કે તેનું ભુત પણ ઊતરી જશે! તેના મનમાં પાપ નહોતું એટલે કશું છાનું રાખવાની તેણે જરૂર ન હોય. આજે પણ સાચું જ કહ્યું તો જુઓ, નેહાલીએ કેવો મતલબ કાઢ્યો!
‘મારી ગ્રાહક તો તું છે, જેને સદા મારે કંઈક આપવું હોય છે!’ અકિંજયે વધુ એક વાર વાત વાળીને રોમૅન્ટિક થવાની કોશિશ કરી.
‘મને બહેલાવો નહીં. તમારી પોલ હમણાં પકડાઈ જશે...’
અકિંજયને કંઈ સમજાય એ પહેલાં નેહાલીએ બટાટાવડાં પાધરકાં કચરાપેટીમાં પધરાવી દીધાં. અકિંજય ડઘાયો, તમતમી ગયો.
‘જોયું? કેવું લાગી આવ્યું તમને?’
‘ઇનફ નેહાલી. મને સુગંધાનાં વડાં ફગાવાયાં એનો ગમ નથી, તારી વિચારસરણી કંપાવે છે મને?’
નેહાલી માટે આમાં કામની એક જ વસ્તુ હતી. એક નામ.
‘અચ્છા... સુગંધા. આ તો પેલી જને જેની મા વરસોથી પથારીમાં છે, હયાતીના દાખલા પર માજીનો અંગૂઠો લેવા તમે તેના ઘરે ગયેલા. વાહ, તે તમને બૅન્કમાં ટિફિન આપવા આવી!’
‘તેણે લૉકર ઑપરેટ કરવા આવવાનું થયું તો મને બહુ ભાવતાં વડાં લાવી. સુગંધાએ મારી મદદનો એક રીતે આભાર માન્યો. આટલી જ વાત. એમાં ન જાણે તું શું-શું શોધે છે!’
કંટાળો દર્શાવીને અકિંજય બીજી રૂમમાં જતો રહ્યો. નેહાલી એથી ઓછપાઈ નહીં.
બલ્કે એવું વિચાર્યું : જોયું દિલ પે લગી તો કેવા અકળાઈ ઊઠ્યા પતિદેવ!
ચોક્કસ આ સુગંધાના ચક્કરમાં કંઈક લોચો છે... મારે સાવધ રહેવું પડશે! કસ્તૂરીની પતિમાં અખંડ વિશ્વાસ મૂકવાની ભૂલ હું નહીં દહોરાવું! યુ ગૉટ ઇટ, મિસ્ટર હસબન્ડ?
‘ક્રાઇમ વૉચ’ અને ‘કહાની કસ્તુરી કી’ - આ સિરિયલોની દીવાની બે સ્ત્રીઓ વચ્ચે આકાર લઈ રહેલો ઘટનાક્રમ કયા અંજામને પામશે એની કોને ખબર હતી?
બે દિવસ તો સુગંધાએ માંડ ધીરજ ધરી. ત્રીજી બપોરે વળી તેને સજીધજી બૅન્કમાં જવા નીકળતી જોઈને નયનાબહેનથી ન રહેવાયું.
‘તુલસીમાળા તું લાવી શું ને પાછી મૂકવા શું જવાની!’
‘તને ટકોર્યા વિના નથી ચાલતું!’ સુગંધાએ છણકો જતાવ્યો, ‘મારા પર આટલી નજર રાખવાને બદલે પ્રભુસ્મરણ કર તો...’
તો શું? મોત જલદી આવે એમ જને?
બોલતાં અટકી ગયેલી દીકરીને તે ફાટી આંખે નિહાળી રહ્યાં. ધારદાર નિ:શબ્દતા છવાઈ રહી મા-દીકરી વચ્ચે.
માની આંખે અશ્રુબુંદ બાઝી, પણ સુગંધા નબળી પડવા નહોતી માગતી. અકિંજયને મળવા જવાનું છે ત્યારે તો નહીં જ!
‘હું જાઉં છું...’ જાત પર જુલમ કરીને તેણે પગ ઉપાડ્યા ને બંધ થતા દરવાજાના અવાજે નયનાબહેનની આંખો વરસી પડી!
કૅબિનના દ્વારે સુગંધાને નિહાળીને અકિંજયે અચરજ દાખવ્યું, ‘આવોને.’
સુગંધાને તો એવું જ લાગ્યું જાણે અકિંજય પોતાને તેની જિંદગીમાં વેલકમ કરી રહ્યો છે.
‘જી, લૉકરમાં થોડું કામ હતું.’ પોતાના બહાનાની પોકળતા છતી ન થઈ જાય એનો ક્ષોભ સુગંધાના સ્વરમાં હતો.
‘અફકોર્સ, મેં ક્યાં કહ્યું કે તમે બટાટાવડાંનો ખાલી ડબ્બો માગવા આવ્યાં છો!’
અકિંજયની મજાક ગમી, સાથે એ તક પણ ઝડપી લીધી, ‘મને તો વડાં કેવાં લાગ્યાં એ જાણવાની ઇચ્છા હતી. તમારો સેલફોન-નંબર હોત તો પૂછી લેત...’
તમે પૂછત તો પણ હું કહી ન શકત કે વડાં સીધાં ડસ્ટબિનમાં ગયાં હતાં! અકિંજયે ગિલ્ટ અનુભવી.
વડાં ફેંક્યા પછી પણ નેહાલીનો વહેમ ઓસર્યો નહોતો. બીજી સવારે ટિફિનમાં વડાં મૂકીને તેણે લંચઅવરમાં ફોન કરી પૂછ્યું હતું : સાચું કહેજો, વડાં જોઈને કોની યાદ આવી - મારી કે સુગંધાની?
‘મને ડસ્ટબિન યાદ આવ્યું.’
અકિંજયના જવાબે નેહાલી સડક થઈ ગઈ હતી. આ ફૂંફાડો એવો અકસીર નીવડ્યો કે ત્યારની તેની તલવાર મ્યાન છે! જોકે તેનું ભલું પૂછવું, સિરિયલના રવાડે ચડી ગયેલી પત્ની ક્યારે મ્યાન ફગાવી દે કેમ કહેવાય!
પરંતુ આની અસર સુગંધાને શું કામ વર્તાવા દેવી જોઈએ?
મોબાઇલમાં અકિંજયનો સેલ-નંબર નોંધતી સુગંધાના મનમાં ઝગમગ આતિશબાજી થતી હતી!
બૅન્કમાંથી નીકળીને ઘરે જવાને બદલે સુગંધાએ પહેલું કામ મોબાઇલ બદલવાનું કર્યું.
આજ સુધી પોતે સ્ર્માટફોન લેવાનું ટાળતી. ઘરે કમ્પ્યુટર પણ નહોતું. નહીંતર શરીરની ઝંખનાઓ મનને પૉનોગ્રાફીની ઍડિક્ટ બનાવી દેત... એના કરતાં છેટા સારા.
પણ અકિંજય સાથે વૉટ્સઍપ, ફેસબુકથી સંપર્કમાં રહેવું હોય તો સ્માર્ટફોન તો જોઈએ!
ઘરે જઈને બહુ ઉમંગભેર તેણે અકિંજયને વૉટ્સઍપ કર્યું : હાય, ધીસ ઇઝ સુગંધા.
અકિંજયનો રિપ્લાય પણ તરત આવ્યો : ઓ...હ. હાય. વેલકમ ટુ વૉટ્સઍપ!
સુગંધા ગેલમાં આવી ગઈ.
પછી તો સવારે ઊઠી પહેલું કામ અકિંજયને વૉટ્સઍપ કરવાનું જ હોય ને દિવસ ક્યારે તેનો મેસેજ ટપકે એના ઇન્તેજારમાં ગાળવાનો રહે. એથી જોકે મિલનપ્યાસ ભડકતી : જાણે હવે ક્યારે અમારું મળવાનું બને! કાશ, કોઈ ચમત્કાર થાય...
સુગંધાની પ્રાર્થના જુદી રીતે ફળી. સરકારે રાતોરાત ચલણમાંથી પ૦૦ અને ૧૦૦૦ની નોટ રદ કરતાં અનાયાસ તેમના મિલનનો યોગ ગોઠવાઈ ગયો.
‘તમારે લાઇનમાં ઊભા રહેવાની જરૂર નથી સુગંધા... જૂનું ચલણ રદ થયું ને નવી નોટ આવવાની પ્રક્રિયામાં ઉપાડ પર પણ રિસ્ટ્રિક્શન્સ રહેવાનાં, બૅન્ક-ખ્વ્પ્ની લાંબી લાઇનમાં ઊભા રહી તમારાં મધરની સેવામાં વિઘ્ન નહીં આવવા દઉં હું... તમારી જૂની નોટો હું તમારા ઘરેથી કલેક્ટ કરીને નવી પહોંચાડતો રહીશ...’
પહેલા જ દહાડે સુગંધાને લાઇનમાં ખડી જોઈને અકિંજયે સામેથી તેને અલગ તેડાવી ફેવરની તૈયારી દર્શાવી એમાં આમ જુઓ તો માની માંદગી કારણભૂત ઠરી હતી... ચાલો મા એટલી તો કામ લાગી!
‘બટ પ્લીઝ, આ વિશે વૉટ્સઍપ, ફેસબુક પર કશું ન લખશો; નાહક રેકૉર્ડ પર આવે.’
અકિંજયની સાવધાની ખરેખર તો નેહાલી માટે હતી. મારો ફોન ચેક કરવાની ટેવવાળી નેહાલી વૉટ્સઍપની અમારી ચૅટ જાણતી જ હોય. જનરલ ટૉકમાં પર્સનલ મૅટર ઉમેરી નેહાલીને વહેમાવાનું કારણ શું કામ આપવું!
અકિંજય ભલે આને માની અથાગ સેવામાં ડૂબેલી દીકરીની મદદનું પગલું જાણે, સુગંધાને આમાં તક દેખાતી હતી - પરણેલા પુરુષને પોતાનો કરવાની તક!
‘ક્યા યે સહી હૈ?’
શનિની સાંજે ‘ક્રાઇમ વૉચ’નો ઍન્કર રાકેશકુમાર કહી રહ્યો છે, ‘નિકામ પરણેલો છે એ જાણવા છતાં તેની ઑફિસમાં કામ કરતી મેનકા તેને પામવાનું સમણું જુએ છે એ યોગ્ય ગણાય?’
બિલકુલ યોગ્ય ગણાય! સુગંધા થોડી આવેાશમાં આવી ગઈ : દરેકને પોતાનાં સમણાં પૂરાં કરવાનો હક છે. અકિંજય ભલે નેહાલી સાથે સુખી હોય, હું તેમને વધારે સુખ આપી શકું એમ હોઉં તો એમાં અકિંજયને કશી ખોટ નથી. મને તો એટલી જ નિસબત હોયને!
સિરિયલની વાર્તામાં આગળ શું થયું એ સુગંધાના ધ્યાનમાં ન રહ્યું. તે તો નિકામને પોતાના તરફ ખેંચવા મેનકાએ રચેલા પેંતરા વાગોળવામાં મશગૂલ હતી!
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.